დავითიანნი
დავითიანნი — ახალგაზრდული მოძრაობა საქართველოში, რომელიც 2007 წელს, დავითობის დღესასწაულზე, სრულიად საქართველოს კათოლიკოს პატრიარქის, მცხეთა-თბილისის მთავარეპისკოპოსის და ბიჭვინთისა და ცხუმ-აფხაზეთის მიტროპოლიტის ილია II-ის ლოცვა-კურთხევით შეიქმნა. სახელი „დავითიანნი“ დაკავშირებულია ორი მეფის — დავით აღმაშენებლისა და დავით მეფსალმუნის სახელთან. დავითიანნმა ამ მეფეების სახელზე ხატი შექმნა, სადაც ერთადაა გამოსახული მეფე დავით აღმაშენებელი და ფსალმუნთა მთქმელი მეფე დავითი. დავითიანნის საქმიანობის ძირითადი მიზანი მომავალ თაობაში ცხოვრების ჯანსაღი წესის დამკვიდრების ხელშეწყობა და საგანმანათლებლო მიმართულებით მუშაობაა, რომელიც ადამიანის ფსიქო-სოციალური ფაქტორებიდან გამომდინარე ბევრი მიმართულებით ყურადღების გამახვილებას ითვალისწინებს. აღნიშნული გამოიხატება — ახალგაზრდებში სხვადასხვა ღონისძიებებისა და აქტივობების საშუალებით ეროვნული, სულიერი, ინტელექტუალური, კულტურული, ფასეულობების განვითარებასა და პოპულარიზაციაში. დავითიანნის საქმიანობა მოიცავს პირველადი პრევენციული და არაპრევენციული პროგრამების ქმედითი ღონისძიებების განხორციელებას, როგორიცაა: სპორტული ტურნირები, ლიტერატურული მარათონები, ხელნაკეთობათა გამოფენა-კონკურსები, არტ-ფესტივალები, სამეცნიერო კონფერენციები, შეხვედრები საზოგადო მოღვაწეებთან, საქველმოქმედო აქციები, ფართომასშტაბიასნი მსვლელობები, საეკლესიო დღესასწაულების აღნიშვნა, შემეცნებით-გასართობი ექსკურსიები. დავითიანნი უკვე აქტიურად მუშაობს მსჯავრდებულებთან და პრობაციონერებთან, მათი ფსიქო-სოციალური რეაბილიტაციის საკითხზე. საგანმანათლებლო მიმართულება მოიცავს ლექციების კურს და სემინარებს სხვადასხვა მიმართულებით მათ შორის ნარკომანიასა და შიდსზე.